Ir-Regolament tal-Kunsill (KE) Nru 815/2003
tat-8 ta' Mejju 2003
li jimplimenta l-Artikolu 12 tar-Regolament (KE) Nru 2501/2001 li japplika skema ta' preferenzi ġeneralizzati ta' tariffa għall-perjodu mill-1 ta' Jannar 2002 sal-31 Diċembru 2004
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 2501/2001 tal-10 ta' Diċembru 2001 li japplika skema ta' preferenzi ġeneralizzati ta' tariffa għall-perjodu mill-1 ta' Jannar 2002 sal-31 Diċembru 2004 [1], u b'mod partikolari l-Artikolu 12(5) u (8) thereof,
Wara li kkunsidra l-proposta mill-Kummissjoni,
Billi:
(1) Il-preferenzi tat-tariffa msemmija fl-Artikoli 7 u 10 tar-Regolament (KE) Nru 2501/2001 għandhom jitneħħew fir-rigward ta' prodotti, li joriġinaw f'pajjiż benefiċjarju, ta' settur li jkun issodisfa, matul tlett snin konsekuttivi, xi wieħed miż-żewġ kriterji preskritti f'dak ir-Regolament.
(2) Il-preferenzi tat-tariffi li kienu tneħħew taħt skemi ta' qabel, għandhom ikunu stabbiliti mill-ġdid fir-rigward ta' settur li ma ikunx issodisfa, għal tlett snin konsekuttivi, il-kriterji msemmija f'dak ir-Regolament.
(3) L-istatistika l-aktar reċenti u kompleta disponibbli biex tistabbilixxi liema setturi jissodisfaw il-kondizzjonijiet preskritti fir-Regolament (KE) Nru 2501/2001 hija dik għas-snin 1997 sa 1999.
(4) Id-data ta' l-applikazzjoni ta' dan ir-Regolament għandha tkun iffissata biex tagħti kont tal-ħtieġa biex l-operaturi ekonomiċi jadattaw għad-dazji doganali l-ġodda hekk stabbiliti.
(5) L-Anness I li jinsab mar-Regolament (KE) Nru 2501/2001 għandu jiġi sostitwit sabiex jirrifletti t-tneħħija jew l-istabbiliment mill-ġdid tal-preferenzi tat-tariffa li hemm provvediment dwarhom fl-Artikoli 7 u 10,
(6) Il-kondizzjoni fl-Artikolu 12(8) tar-Regolament (KE) Nru 2501/2001, li biha t-tneħħija tal-preferenzi tat-tariffa ma japplikawx fil-każi fejn pajjiż benefiċjarju jitfaċċa tnaqqis ta' l-anqas ta' 3 % tal-prodott gross domestiku reali tiegħu, ġiet sodisfatta mill-Arġentina, l-Urugwaj u l-Venezwela fir-rigward tal-perjodu l-aktar reċenti ta' 12-il xahar li għalih it-tagħrif huwa disponibbli.
(7) Il-Kumitat imsemmi fl-Artikolu 37 tar-Regolament (KE) Nru 2501/2001 ma tax opinjoni favur ir-Regolament tal-Kummissjoni propost mibgħut minn dik l-istituzzjoni fir-rigward tal-miżuri li għandhom jittieħdu skond l-Artikolu 12 ta' dak ir-Regolament,
ADOTTA DAN IR-REGOLAMENT:
Artikolu 1
1. Il-preferenzi tat-tariffa li hemm provvediment dwarhom fl-Artikoli 7 u 10 tar-Regolament (KE) Nru 2501/2001 għandhom jitneħħew b'50 % b'effett mill-1 ta' Novembru 2003 u b'100 % b'effett mill-1 ta' Mejju 2004, fir-rigward ta' prodotti li joriġinaw fil-pajjiżi benefiċjarji elenkati fl-Anness I li jinsab ma' dan ir-Regolament, li jaqgħu taħt is-setturi msemmija f'dak l-Anness biswit kull pajjiż konċernat.
2. Il-preferenzi tat-tariffa li hemm provvediment dwarhom fl-Artikoli 7 u 10 tar-Regolament (KE) Nru 2501/2001 għandhom jiġu stabbiliti mill-ġdid b'effett mill-1 ta' Jannar 2003 fir-rigward ta' prodotti li joriġinaw fil-pajjiżi benefiċjarji elenkati fl-Anness II li jinsab ma' dan ir-Regolament, li jaqgħu taħt is-setturi msemmija f'dak l-Anness biswit kull pajjiż konċernat.
3. L-Anness I li jinsab mar-Regolament (KE) Nru 2501/2001 għandu jiġi sostitwit bl-Anness III li jinsab ma' dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-8 ta' Mejju 2003.